b'\n_START_ARTICLE_\nMestna avtobusna linija \xc5\xa1t. 13 (Ljubljana)\n_START_SECTION_\nZgodovina\n_START_PARAGRAPH_\nMed obema vojnama je bil predel na severni strani Golovca \xc5\xbee povezan z redno zasebno avtobusno progo Zalo\xc5\xa1ka cesta \xe2\x80\x93 Dobrunje. Ko so po drugi svetovni vojni nekdanje primestne vasi pripojili k Ljubljani, so jih kmalu spet povezali, tokrat z "dr\xc5\xbeavno" avtobusno progo. V sklopu primestnega prometa je bila v 50. letih 20. stoletja odprta proga \xc5\xa1t. 13 Kolodvor \xe2\x80\x93 Sostro, ki je \xc5\xbee potekala skozi staro Ljubljano. Na njej sta sprva obratovala dva manj\xc5\xa1a avtobusa Fiat 262._NEWLINE_Ko je proga pri\xc5\xa1la pod okrilje mestnega prometa (po letu 1973), so jo s kolodvora podalj\xc5\xa1ali za Be\xc5\xbeigrad. Kon\xc4\x8dno postajali\xc5\xa1\xc4\x8de je imela skupaj s progami \xc5\xa1t. 10, 11, 12 in 15 na stari Linhartovi cesti. Konec leta 1982 so progo zaradi var\xc4\x8devanja z gorivom in pomanjkanja avtobusov izza Be\xc5\xbeigrada skraj\xc5\xa1ali do dana\xc5\xa1njega Kongresnega trga (tedanja oznaka Trg osvoboditve \xe2\x80\x93 Sostro).  V taki obliki je proga nato obratovala do 3. septembra 2007, ko so za ves promet zaprli o\xc5\xbeje mestno sredi\xc5\xa1\xc4\x8de in linijo speljali po Ro\xc5\xa1ki, Karlov\xc5\xa1ki, Zoisovi in Slovenski cesti za Be\xc5\xbeigrad do \xc5\xbdupan\xc4\x8di\xc4\x8deve jame. Po nasprotovanju prebivalcev in uporabnikov linije so jo po devetih mesecih speljali v bli\xc5\xbeino glavne \xc5\xbeivilske tr\xc5\xbenice ter preko Zmajskega mostu._NEWLINE_Ob uradnem odprtju arene in nogometnega stadiona 10. in 11. avgusta je bila zaradi prevoza navija\xc4\x8dev na obe tekmi linija poskusno podalj\xc5\xa1ana mimo naselja BS3 in preko kro\xc5\xbei\xc5\xa1\xc4\x8da Toma\xc4\x8devo do prizori\xc5\xa1\xc4\x8da. 1. septembra 2010 pa so linijo uradno podalj\xc5\xa1ali do novozgrajenega centra, vendar po Bo\xc5\xbei\xc4\x8devi ulici. S podalj\xc5\xa1anjem je proga vstopila v sistem Parkiraj in se pelji (P+R)._NEWLINE_Zaradi nove prometne ureditve v sredi\xc5\xa1\xc4\x8du mesta je bila trasa linije 22. septembra 2013 ponovno spremenjena, in sicer v smeri Sostrega s Tivolske in z Gosposvetske ceste preko Bavarskega dvora (Kozolec). Na Ajdov\xc5\xa1\xc4\x8dini je po novem mogo\xc4\x8de zavijanje neposredno na Dalmatinovo ulico. So\xc4\x8dasno pa je bila trasa linije poenotena tudi v smeri Be\xc5\xbeigrada; z Vilharjeve in \xc5\xbdelezne je bila preusmerjena na Linhartovo ulico, kar je bila ostalina nekdanjega kon\xc4\x8dnega postajali\xc5\xa1\xc4\x8da Be\xc5\xbeigrad._NEWLINE_Linija 13 je bila 1. septembra skraj\xc5\xa1ana do starega kon\xc4\x8dnega postajali\xc5\xa1\xc4\x8da Be\xc5\xbeigrad (\xc5\xbdelezna). Traso v smeri Center Sto\xc5\xbeice P+R je prevzela spremenjena linija \xc5\xa1t. 24 (Center Sto\xc5\xbeice P+R \xe2\x80\x93 Sostro \xe2\x80\x93 Vev\xc4\x8de \xe2\x80\x93 BTC-Atlantis). 3. aprila 2017 je bila linija 13, na pobudo potnikov in \xc5\xbeelje razbremenitve kon\xc4\x8dnega postajali\xc5\xa1\xc4\x8da Be\xc5\xbeigrad (\xc5\xbdelezna), ponovno podalj\xc5\xa1ana do Centra Sto\xc5\xbeice P+R, istega dne pa so bili, po kon\xc4\x8danem testnem obratovanju, do Centra Sto\xc5\xbeice ukinjeni odhodi linije 24.\n_START_SECTION_\nRe\xc5\xbeim obratovanja\n_START_PARAGRAPH_\nLinija obratuje vse dni v letu, tj. ob delavnikih, sobotah, nedeljah in praznikih. Avtobusi najpogosteje vozijo v delavni\xc5\xa1kih prometnih konicah.'